মোহাম্মদ সাঈদ কামাল

**মুহাম্মাদ সাঈদ কামাল বিন হাসান আল-নামরি আল-সাকাফি** (১৩৩২ হিজরি–১৪১৬ হিজরি; ১৯১৫–১৯৯৫) ছিলেন একজন সৌদি সাহিত্যিক, ইতিহাসবিদ এবং ফকিহ।

## জন্ম ও প্রাথমিক জীবন
তার পূর্ণ নাম মুহাম্মাদ সাঈদ বিন হাসান বিন আব্দুল হাই বিন মুহাম্মাদ বিন আব্দুল হক বিন আবি বকর বিন আব্দুর রহমান বিন মুহাম্মাদ বিন জামাল বিন মুহাম্মাদ বিন ফাদিল বিন কামাল আল-নামরি আল-সাকাফি।

তিনি ১৩৩২ হিজরিতে (তদানুসারে ১৯১৫ সালে) তায়েফ শহরে একটি পরিবারে জন্মগ্রহণ করেন যারা জ্ঞানচর্চা, বাণিজ্য এবং তায়েফি গোলাপ জল তৈরির জন্য পরিচিত ছিল। তিনি ১৩৪৩ হিজরিতে বাদশাহ আব্দুল আজিজ আল সৌদের তায়েফ শহরে প্রবেশের সাক্ষী ছিলেন; সে সময় তার বয়স ছিল ১২ বছর।

## শিক্ষাজীবন
তিনি ১৩৪৮ হিজরিতে (তদানুসারে ১৯২৯ সালে) তায়েফের সৌদি প্রাথমিক বিদ্যালয় থেকে শিক্ষা সম্পন্ন করেন। সে সময়ে কোনো ইনস্টিটিউট বা কলেজ না থাকায় তিনি তায়েফের বিভিন্ন মসজিদের হালাকায় (শিক্ষা আসর) তার শিক্ষা চালিয়ে যান। এছাড়াও তিনি সৌদি আরবের তৎকালীন প্রধান বিচারপতি শেখ আবদুল্লাহ বিন হাসান আল শেখের অধীনে শিক্ষা লাভ করেন।

## কর্মজীবন

* তিনি ১৩৫৪ হিজরিতে তায়েফের সৌদি স্কুলে শিক্ষক হিসেবে যোগ দেন এবং পরে ১৩৭৩ হিজরি পর্যন্ত এর প্রধান শিক্ষক হিসেবে দায়িত্ব পালন করেন। শিক্ষকতা চলাকালীন তিনি পাঁচ বছরের জন্য তায়েফের 'মাদরাসাতুল উমারা আল-নামুজাজিয়্যাহতে' শিক্ষক হিসেবে ডেপুটেশনে ছিলেন।
* তিনি ১৩৬৭ হিজরিতে 'মাকতাবাতুল মাআরিফ' প্রতিষ্ঠা করেন।
* তিনি মক্কা চেম্বার অব কমার্সের সভাপতি ও তায়েফ চেম্বার অব কমার্সের প্রতিনিধি হিসেবে দায়িত্ব পালন করেন।
* তায়েফের ঝর্ণা ও কূপ ব্যবস্থাপনা বোর্ডের প্রশাসনিক সদস্য ছিলেন।
* তিনি একজন শরয়ী কাজি (মাজুন শরয়ী) ছিলেন।
* তিনি তায়েফ সাহিত্য ক্লাবের প্রতিষ্ঠাতা সদস্য এবং ১৩৯৬ থেকে ১৪১৫ হিজরি পর্যন্ত এর সহ-সভাপতি ছিলেন।

## মাকতাবাতুল মাআরিফ
তিনি ১৩৬৭ হিজরিতে পুরনো তায়েফের 'মাহাল্লা ফাউকের' আল-কামাল সড়কে 'মাকতাবাতুল মাআরিফ' প্রতিষ্ঠা করেন। কারওয়াহ পাড়ায় স্থানান্তরিত হওয়ার আগে তার পুরনো বাড়িটি এই লাইব্রেরির উপরেই অবস্থিত ছিল। এই পাঠাগারে প্রায় ৫ লক্ষাধিক ভলিউম এবং বিরল পাণ্ডুলিপি রয়েছে। এটি তায়েফ শহরের অন্যতম সাংস্কৃতিক নিদর্শন এবং সৌদি আরবের প্রাচীনতম লাইব্রেরিগুলোর একটি। এটি গবেষক ও শিক্ষার্থীদের তথ্যের একটি প্রধান উৎস। সাহিত্য ক্লাবগুলো পরিচিত হওয়ার আগে এটি একটি সাহিত্য আড্ডা হিসেবেও ব্যবহৃত হতো।

## গ্রন্থপঞ্জি ও অবদান

* তিনি প্রাথমিক স্তরের জন্য ২৮টি পাঠ্যবই রচনা করেছেন।
* তিনি মরু অঞ্চলের কবিতাসমূহ ১৮ খণ্ডে সংকলন করেছেন, যার নাম দিয়েছেন **আল-আজহার আল-নাদিয়া মিন আশআর আল-বাদিয়া**। এতে তিনি বাদিউই আল-ওয়াকদানি এবং মুহাম্মাদ বিন লাবুনসহ অনেক বিখ্যাত নবতী কবির কবিতা সংরক্ষণ করেছেন।
* তিনি 'আল-মাকতাবা আল-কামালিয়া' নামে একটি সিরিজের অধীনে ১৬টিরও বেশি খণ্ডে বিভিন্ন বিরল বই ও গবেষণাপত্র প্রকাশ করেছেন। এই সংগ্রহে ফিকহ, আকিদাহ, হাদিস, আরবি ভাষা ও সাহিত্য, ইতিহাস এবং সমাজবিজ্ঞানের মূল্যবান কাজ রয়েছে। এই সংগ্রহের উল্লেখযোগ্য কিছু বই হলো:

# কিতাব আল-আমালি (আরবি ব্যাকরণ ও লিখন পদ্ধতি সংক্রান্ত)।
# কিতাব আল-ইনশা (চিঠিপত্র ও দলিলাদি সংক্রান্ত)।
# কিতাব মুকাদ্দিমা ফি উসুল আল-ফিকহ আল-জহিরি।
# কিতাব আল-মুনাজারাত (মুসলিম আলেমদের মধ্যকার বিতর্ক)।
# তায়েফ ইন দ্য বুকস অফ হিস্টোরিয়ানস।
# তায়েফ: ভূগোল, ইতিহাস এবং গোত্রীয় বংশতালিকা (সংকলন ও টীকা: ড. সুলাইমান বিন সালেহ আল-কামাল)।
# আল-আজহার আল-নাদিয়া মিন আশআর আল-বাদিয়া (১৫ খণ্ড)।

* তিনি স্থানীয় সংবাদপত্র ও সাময়িকীতে প্রচুর লিখেছেন। তিনি তায়েফের ইতিহাস ও গোত্র নিয়ে 'মাজাল্লাতুল আরব' পত্রিকায় অনেক প্রবন্ধ প্রকাশ করেছেন, যা বিখ্যাত পন্ডিত হামাদ আল-জাসির সম্পাদনা করতেন।
* তিনি জারুল্লাহ বিন ফাহদ আল-হাশিমির (মৃত্যু ৯৫৪ হিজরি) লেখা 'তুহফাতুত তায়েফ' বইটি সম্পাদনা করেছেন।

## সম্মাননা

* ১৪১২ হিজরিতে তায়েফের গভর্নর ফাহদ বিন আব্দুল আজিজ বিন মুয়াম্মারেরর পৃষ্ঠপোষকতায় আয়োজিত অনুষ্ঠানে তাকে সম্মানিত করা হয়।
* ১৪১২ হিজরিতে তৎকালীন শিক্ষামন্ত্রী মুহাম্মাদ বিন আহমাদ আল-রশিদের উপস্থিতিতে শিক্ষা বিভাগ কর্তৃক তাকে সংবর্ধনা দেওয়া হয়।
* জেদ্দা পৌরসভা তার সাহিত্যিক অবদানের স্বীকৃতিস্বরূপ জেদ্দার আল-সাফা এলাকার একটি সড়কের নামকরণ তার নামে করেছে।
* তাকে 'তায়েফের জাহিজ এবং এর ইতিহাসবিদ' উপাধিতে ভূষিত করা হয়।

## মৃত্যু
তিনি ১৯ জিলকদ ১৪১৬ হিজরিতে (তদানুসারে ১৯৯৫ সালে) ৮৪ বছর বয়সে মৃত্যুবরণ করেন। আসরের নামাজের পর তায়েফের আব্দুল্লাহ ইবনে আব্বাস মসজিদে তার জানাজা অনুষ্ঠিত হয় এবং সেখানেই তাকে দাফন করা হয়।

## আরও দেখুন

* রুহুল আমিন মাদানী
* আহমদ আল সিবাই

## বহিঃসংযোগ

* আল-জাজিরা কালচারাল
* আল-রিয়াদ পত্রিকা

## তথ্যসূত্র

বিষয়শ্রেণী:১৯৯৫-এ মৃত্যু
বিষয়শ্রেণী:১৯১৫-এ জন্ম